A4-0104/95

Päätöslauselma yhteisön kolmannen tasavertaisia mahdollisuuksia koskevan toimintaohjelman arvioinnista sekä ehdotuksista yhteisön neljänneksi toimintaohjelmaksi

Euroopan parlamentti, joka

- ottaa huomioon komission valkoisen kirjan Euroopan sosiaalipolitiikasta - unionin tie eteenpäin (KOM(94)0333),

- ottaa huomioon 19. tammikuuta 1995 antamansa päätöslauselman koskien valkoista kirjaa Euroopan sosiaalipolitiikasta ((EYVL C 43, 20.2.1995, s. 63)),

- ottaa huomioon 12. heinäkuuta 1991 antamansa päätöslauselman yhteisön kolmannesta keskipitkän aikavälin toimintaohjelmasta, joka koskee naisten ja miesten tasavertaisia mahdollisuuksia ((EYVL C 240, 16.9.1991, s. 247)),

- ottaa huomioon työjärjestyksensä 148 artiklan,

- ottaa huomioon naisten oikeuksien valiokunnan laatiman mietinnön (A4- 0104/95),

A. katsoo, että on tarpeen kehittää tulevaa toimintaa kolmen edellisen naisten ja miesten tasavertaisia mahdollisuuksia koskevan toimintaohjelman saavuttaman edistyksen pohjalta, ja etsiä keinoja ongelmien voittamiseksi näiden ohjelmien kaikkien tavoitteiden saavuttamiseksi,

B. katsoo, että komission valkoisessa kirjassa sosiaalipolitiikasta tunnustettiin, että kolme tärkeintä tavoitetta tasavertaisten mahdollisuuksien luomiselle tulevaisuudessa ovat palkallisen ja palkattoman työn yhteensovittaminen, työmarkkinoiden jakautumisen lopettaminen ja naisten suurempi osallistuminen päätöksentekoon, ja että nämä tavoitteet yhdessä kansalaisuuden käsitteen kanssa muodostavat perustan neljännelle toimintaohjelmalle,

C. katsoo, että Euroopan unionista tehdyssä sopimuksessa luotua kansalaisuuden käsitettä on kehitettävä siten, että naiset eivät ainoastaan tunne itseään Euroopan kansalaisiksi, vaan voivat myös käyttää täydellisesti hyväkseen asemaansa Euroopan kansalaisina,

D. katsoo, että viime vuosina naisten osuus työmarkkinoilla on kasvanut huomattavasti, jopa aloilla, joita miehet ovat aiemmin hallinneet,

E. ottaa huomioon, että köyhyys koskettaa edelleen useimmiten naisia Euroopan unionissa ja liian monet naiset ovat epävarmoissa, huonosti palkatuissa työpaikoissa tai kärsivät pitkäaikaistyöttömyyden seurauksista,

F. katsoo myös, että väestörakenteen muutosten takia Euroopan unionin väestö vanhenee ja että monet naiset putoavat köyhyysloukkuun,

G. katsoo, että käsitys naisen asemasta yhteiskunnassa on muuttunut siten, että niitä mahdollisuuksia ja taitoja, joita naiset tuovat yhteiskuntaan, ja jotka parantavat elämän laatua, arvostetaan enemmän,

H. ottaa huomioon yhteisön tuomioistuimen myönteisen osuuden tasavertaisten mahdollisuuksien edistämisessä Euroopan unionista tehdyn sopimuksen 119 artiklan perusteella,

I. ottaa huomioon, että vain vähäistä edistymistä on saavutettu niiden direktiiviehdotusten suhteen, jotka koskevat epätyypillistä työtä, työn ja perhe-elämän yhteensovittamista sekä käänteistä todistustaakkaa, ja ottaa huomioon, että tähän mennessä direktiiviä itsenäistä ammattia harjoittavien miesten ja naisten tasavertaisesta kohtelusta ei ole ehdotettu tarkistettavaksi; nämä kaikki olisivat aloitteita, joiden avulla voitaisiin merkittävästi parantaa naisten tilannetta työmarkkinoilla ja yhteiskunnassa yleensä,

J. katsoo, että toimintaohjelmat tasavertaisista mahdollisuuksista ovat tärkeä keino jäsenvaltioiden viiden seuraavan vuoden toimintasuunnitelman laatimiseksi,

K. katsoo, että kolmannessa toimintaohjelmassa luotu komission, jäsenvaltioiden ja yhteiskunnan etujärjestöjen välisen kumppanuuden käsite ei aina osoittautunut tehokkaaksi,

L. katsoo, että erityisesti kolmannen toimintaohjelman yhteydessä toteutetulla komission tiedotuskampanjalla ei aina ollut suoraa merkitystä paikallisella, alueellisella ja kansallisella tasolla toteutetuille erityistoimenpiteille,

1. Painottaa sitovan menettelyn merkitystä ohjelman täytäntöönpanolle ja tarvittavan rahoituksen järjestämistä kaikkien ohjelmassa ehdotettujen toimien toteuttamiseksi;

2. Pahoittelee onnistumisen arviointiperusteiden puutetta kolmannessa toimintaohjelmassa ja pyytää, että neljänteen ohjelmaan sisällytetään selkeät perusteet, joilla ohjelman onnistumista voidaan mitata;

3. Uskoo, että kolmannessa toimintaohjelmassa esitetty «mainstreaming» eli monitahoinen politiikka (tasavertaisuuden mukaan ottaminen rakennerahastojen tavoitteisiin) on säilytettävä, että sitä on valvottava tasavertaisten mahdollisuuksien vaikutuksia käsittelevän kertomuksen avulla ja että siihen on kuuluttava asianomaisten komission jäsenten poliittinen ja talousarvioon vaikuttava osallistuminen;

4. Pyytää komissiota varmistamaan, että Korfun huippukokouksessa tehtyjä sopimuksia noudatetaan, jotta rakenne- ja kehitysrahastoissa otettaisiin huomioon sukupuolinäkökohta;

5. Suhtautuu myönteisesti komission ehdottamaan ajatukseen vuotuisesta naisten ja miesten välistä tasa-arvoa käsittelevästä kertomuksesta;

6. Suhtautuu myönteisesti komission aikomukseen luoda järjestelmä tasa- vertaisten mahdollisuuksien toteuttamisen valvomiseksi kaikilla EU:n politiikan aloilla;

7. On sitä mieltä, että olisi suoritettava tutkimus tasavertaisten mahdollisuuksien toteuttamisen valvomiseksi kaikilla EU:n politiikan aloilla Euroopan yliopistojen naistutkimuksen laitosten keskinäisen yhteistyön avulla;

8. Uskoo, että neljännessä toimintaohjelmassa on keskityttävä yksityiskohtaisemmin harvempiin alueisiin ja uskoo, että kolmannen toimintaohjelman kolmetoista eri aihealuetta johtaa siihen, että varat jaetaan liian moniin kohteisiin, jolloin niiden vaikutus jää vähäiseksi;

9. Katsoo, että komission, jäsenvaltioiden ja yhteiskunnan etujärjestöjen välistä kumppanuuden käsitettä on kehitettävä edelleen, jotta sillä olisi käytännön merkitystä;

10. Uskoo, että vaikka komissio voi täyttää strategisen tehtävän määrittämällä yleiset periaatteet yhteisön tasolla, jäsenvaltioiden hallitukset ja järjestöt kykenevät paremmin määrittämään tiettyjen käytännön hankkeiden ydinalueet ja ensisijaisuuden paikan päällä;

11. Pyytää, että jäsenvaltioissa toteutettavien ohjelmien käytännön yksityiskohdille ja tiedon jakamiselle myönnetään enemmän varoja, ja että yleistä tietoisuutta lisäävät kampanjat sopeutettaisiin entistä paremmin erityisten kansallisten ohjelmien tarpeisiin ja että ne olisivat tarpeeksi järjestelmällisiä lisätäkseen tietoa ja ymmärrystä yhteisön miesvaltaisesta perinteestä, myös sen vanhemmista puolista;

12. Pyytää, että vuonna 1994 aloitettujen kolmannen toimintaohjelman mukaisten kansallisten ohjelmien suunnittelusta ja täytäntöönpanosta tehdään perusteellinen arviointi ja että komission kertomus tästä annetaan Euroopan parlamentille;

13. Pyytää komissiota toimimaan sen puolesta, että tasavertaisia mahdollisuuksia koskeva tiedon antaminen jäsenvaltioille saatetaan velvoitteeksi ja vauhdittamaan unionin ajamia, jäsenvaltioiden palkkakäytäntöjä käsitteleviä julkaisuhankkeita, joissa tiedot on eritelty sukupuolen mukaan;

14. Painottaa, että nyt jo olemassa oleva lainsäädäntö on pantava täytäntöön asianmukaisesti tuomioistuimen muotoileman tasavertaisia mahdollisuuksia koskevan tapausoikeuden kirjaimen ja hengen mukaisesti ja että komission on tarpeen asettaa seuraamuksia niille jäsenvaltioille, jotka eivät noudata määräyksiä;

15. Painottaa naisiin kohdistuvien asenteiden muuttamisen tärkeyttä ja uskoo, että naisten aktiivinen osallistuminen kaikentasoiseen päätöksentekoon poliittisissa puolueissa, ammattiyhdistyksissä ja työmarkkinajärjestöissä saattaisi olla tehokkaimpia tapoja tämän saavuttamiseksi, mutta huomauttaa että koulutusjärjestelmä on yhtä tärkeä, koska sillä on usein merkittävä osuus ennakkoasenteiden muovaamisessa; myös tiedotuskampanjat ja -työpajat ovat erittäin tärkeitä tasavertaisia mahdollisuuksia koskevan yleisen tietoisuuden lisäämisessä;

16. Uskoo, että «täyden kansalaisuuden» käsite, josta keskusteltiin YK:n Kairon ja Wienin konferensseissa, on EU:lle sekä neljännelle toimintaohjelmalle hyödyksi vain, jos se kattaa Euroopan unionin alueella asuvat kolmansien maiden kansalaiset, ja että siihen on sisällyttävä taloudellisia, poliittisia, sosiaalisia ja kulttuurisia oikeuksia ja toimia, ja uskoo, että tämä voisi mahdollistaa tasavertaisuuden toteutumisen Euroopan yhteisöstä tehdyn sopimuksen 235 sekä 119 artiklan mukaisesti;

17. Uskoo, että julkisten ja yksityisten velvollisuuksien oikeudenmukainen jakaminen on välttämätön edellytys naisten ja miesten täyden kansalaisuuden toteutumiselle:

18. Pyytää komissiota etsimään uudistavia ajatuksia yksityiselämän ja työelämän yhteensovittamiseksi ja edistämään niitä neljännen toimintaohjelman yhteydessä;

19. Pyytää komissiota edistämään toimenpiteitä ja toimia, joiden tarkoitus on rohkaista työmarkkinaosapuolia, ammattiyhdistyksiä ja työnantajajärjestöjä tukemaan rakentavaa toimintaa järjestöissään sekä yksityisellä ja julkisella sektorilla siten, että naispuolisten ehdokkaiden pääsy vapaina oleviin virkoihin taattaisiin niillä alueilla, joilla naiset ovat liian vähän edustettuina;

20. Painottaa, että neljännessä toimintaohjelmassa on annettava etusija toimenpiteille ja toimille, jotka täyttävät riskiryhmien, kuten yksinhuoltajaperheiden ja kaksinkertaista taakkaa kantavien naisten, kuten ikääntyvien naisten, pakolaisten ja siirtolaisnaisten ja heidän lastensa tarpeet;

21. Pyytää kaikkia Euroopan toimielimiä ottamaan käyttöön ja jatkamaan myönteisten toimintapolitiikkojen soveltamista omaan henkilöstöönsä;

22. Ehdottaa, että työtarkastajien olisi erikoistuttava tasa-arvokysymyksiin;

23. On sitä mieltä, että vastuu neljännen toimintaohjelman täytäntöönpanosta on oltava työryhmällä, jonka komissio perusti edistämään miesten ja naisten yhtäläisiä oikeuksia, ja pyytää komission puheenjohtajaa esittämään neljännen toimintaohjelman julkisesti, jotta ohjelman laaja-alainen luonne korostuisi;

24. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.